John Hood

**John Henry Hood** (s. noin vuonna 1850 tuntemattomassa paikassa – 19. toukokuuta 1908 Marseille, Ranska) oli musta viihdyttäjä ja impressaari, joka matkusti Skandinaviassa ja Euroopassa noin vuodesta 1880 alkaen johtaen länsiafrikkalaisten nuorten esiintyviä ryhmiä laajoilla Euroopan kiertueilla.

## Ura
John Hood alkoi toimia vuodesta 1877 alkaen aluksi Tukholmassa ja muualla Ruotsissa esiintyen itse silloisissa ”ihmistarhoissa” ja viihdyttäjänä muun muassa kannibaalin ja zulupäällikön rooleissa. Myöhemmin hän johti muita viihdeyrityksiä Tukholmassa ja vieraili useilla paikkakunnilla. Hän järjesti esityksiä, joissa oli kirppusirkuksia, käärmeenlumooja, villieläinten kesyttäjä ja ”sähkötyttö”.

Kesällä 1883 Hood oli mukana Amsterdamin siirtomaiden maailmannäyttelyssä. Seuraavana vuonna hän matkusti jatkuvasti johtaen aluksi esiintyviä ”ašanti-rymiä” ja myöhemmin Länsi-Afrikasta peräisin olevia ihmisiä, jotka esiteltiin Dahomeyn, ”oikeina amatsoni-sotureina”. John Hoodin elämää ja työtä tutkineen ruotsalaisen Johanna Bergin mukaan Hood ja hänen vaimonsa matkustivat ”Dahomeyn amatsonien” mukana noin 20 maassa. Niitä vastaavat nykyisin Ruotsi, Norja, Tanska, Suomi, Venäjä, Latvia, Liettua, Puola, Englanti, Skotlanti, Wales, Hollanti, Belgia, Ranska, Italia, Saksa. Sveitsi, Itävalta, Unkari ja Tsekki.

John Hood oli naimisissa tukholmalaisen Emma Lützen kanssa vuodesta 1884. Hänellä oli kaksi avioliiton ulkopuolista lasta.

## Suomessa

Syyskuun alussa vuonna 1889 Emma ja John Hoodin johtama ryhmä esiintyi Helsingissä Töölönlahden rannalla olevassa Hesperianpuiston kesäteatterissa, joka oli tuohon aikaan Tukholman Djurgårdenin alueen kaltainen viihdekeskus. Hoodin ryhmän esiintyessä Hesperianpuistossa oli myös ruotsalaisen Alexander Eisfeldtin menageri, eläintarha, jossa oli jääkarhu, tiikeeri, kaksi pantteria ja kokonainen leijonaperhe.

Ryhmän esityksestä mainostettiin, että Hesperiassa näytellään ”Ashanti-Karavania, johon kuuluu 19 henkilöä, niistä 9 Amatsonia H. M. Dahomein Kuninkaan Henkikaartista”. Esityksestä raportoinut ''Åbo Tidningin'' toimittaja oli haltioissaan ja oli erityisen vaikuttunut heidän taistelutanssistaan. Helsingissä otettiin ryhmästä valokuva, jossa on 12 nuorta naista miekat koholla. Heidän keskellään istuu John Hood.

*Åbo Tidninin* toimittaja raportoi Helsingistä: ”Ihmisparat, vuodenaika ei ollut heille suosiollinen! Hiukan liiankin paratiisimaisissa asuissaan meidän ilmastollemme he vilustuivat, ja esityksiä täytyi peruuttaa etuajassa.

Heidän vierailunsa piristi meitä pääkaupunkilaisia kuitenkin kovasti. Se eksoottinen elementti, jota he edustivat, oli todella vaikuttava.

Tummia, lähes mustia ja kiiltäväihoisia, he erottuivat notkealla vartalollaan ja hyvin sopusuhtaisilla jäsenillään.

Naisista komein oli epäilemättä Dahomeyn kuninkaan oma tytär, seitsemäntoistavuotias prinsessa Guma, jonka piirteet olivat säännöllisemmät kuin muiden ja jonka olemus oli todellakin ruhtinaallinen. Korkeamman asemansa merkiksi hänellä oli useampia käsivarsi- ja nilkkarenkaita kuin kenelläkään muulla, ja hän esiintyi viehättävän arvokkaasti – mikä tosin yleensä oli enemmän tunnusomaista miehille kuin naisille.”

## Lähteet